বিশ্বকর্মা পুজোর দিন কেমন থাকবে আবহাওয়া, দেখুন কী বলছে হাওয়া অফিস!

কলকাতা: চারিদিকে আজ সাজো সাজো রব। কারণ আজ মণ্ডপে মণ্ডপে পুজিত হবেন বিশ্বকর্মা। বিভিন্ন অফিস থেকে শুরু করে কারখানা, বিভিন্ন দোকানে পুজিত হবেন বিশ্বকর্মা। তবে এদিন হওয়া অফিস কি বলছে, তা অত্যন্ত গুরুত্বপূর্ণ । সোম ও মঙ্গল, দুদিনই বৃষ্টি হয়েছে দক্ষিণবঙ্গে। বুধবারও দক্ষিণবঙ্গ জুড়ে বৃষ্টির পূর্বাভাস জারি করেছে আলিপুর আবহাওয়া দফতর। একাধিক জেলায় হালকা থেকে মাঝারি বৃষ্টি চলতে পারে।

ঝাড়খণ্ডের উপর রয়েছে ঘূর্ণাবর্ত। এরফলে দক্ষিণবঙ্গে বিক্ষিপ্তভাবে এক দু-পশলা হালকা থেকে মাঝারি বৃষ্টি আগামী তিনদিন ধরে চলবে। বীরভূম ও মুর্শিদাবাদে ভারী বৃষ্টির সম্ভাবনা রয়েছে। বুধবার, বিশ্বকর্মা পুজোর দিন কলকাতা সহ দক্ষিণবঙ্গের সব জেলায় বজ্রবিদ্যুৎ সহ হালকা থেকে মাঝারি বৃষ্টির পূর্বাভাস রয়েছে। সব জেলাতেই ঘণ্টায় ৩০ থেকে ৪০ কিমি বেগে দমকা ঝোড়ো হাওয়া বইতে পারে। জারি রয়েছে হলুদ সর্তকতা। বৃহস্পতিবার পুরুলিয়া, বাঁকুড়া, পূর্ব বর্ধমান, পশ্চিম বর্ধমান, বীরভূম ও মুর্শিদাবাদে বজ্রবিদ্যুৎ সহ হালকা থেকে মাঝারি বৃষ্টির সম্ভাবনা রয়েছে। দক্ষিণবঙ্গের বাকি জেলাগুলির তুলনায় এই জেলাগুলিতে বৃষ্টির দাপট বেশি থাকবে। শনিবার পর্যন্ত বিক্ষিপ্ত ভাবে দক্ষিণবঙ্গের জেলাগুলিতে হালকা থেকে মাঝারি বৃষ্টি হতে পারে। তবে সব জেলার সমস্ত অংশে বৃষ্টি হবে না।

আরও পড়ুন: রাজ্যে ৯৭টি অস্থায়ী দমকল কেন্দ্র তৈরির ঘোষণা সুজিত বসুর

বুধবার অতিভারী বৃষ্টির‌ সতর্কতা রয়েছে উত্তরবঙ্গেও। যদিও , উত্তরবঙ্গে টানা বৃষ্টি চলছে। তবে এদিন অতি বৃষ্টি হবে জলপাইগুড়ি ও আলিপুরদুয়ার জেলাতে। বিক্ষিপ্তভাবে ভারী বৃষ্টির পূর্বাভাস উপরের পাঁচ জেলা ও উত্তর দিনাজপুরে। বুধবার দার্জিলিং, জলপাইগুড়ি, কালিম্পং, আলিপুরদুয়ার, কোচবিহার এবং উত্তর দিনাজপুরে ভারী বৃষ্টির সতর্কতা। বৃহস্পতিবারও ভিজবে উত্তরবঙ্গ। ১৮ তারিখের পর বৃষ্টির দাপট কমবে রাজ্যজুড়ে, বিক্ষিপ্ত বৃষ্টি হতে পারে, তবে পরিমাণ অনেকটাই কমবে বলে জানিয়েছে হাওয়া অফিস।